Ut mot Kjerkol: – Seigpiner folket
Nestleder i MDG, Ingrid Liland, mener helseminister Ingvild Kjerkol seigpiner folket.  Lørdag fant VG tolv avsnitt i Ingvild Kjerkols masteroppgave som er identisk med tekst fra andre oppgaver. Også mandag fant VG flere identiske avsnitt.  I etterkant har reaksjonene haglet, og Kjerkol er blitt beskyldt for både plagiat og forskningsjuks.  Nord universitet, hvor Kjerkol leverte masteroppgaven, skal nå undersøke om oppgaven til Kjerkol er plagiat.  Mandag fortalte Kjerkol til VG at hun ikke ville kommentere oppgaven mer.  Tilliten svekkes  – Det er mest av alt trist at Kjerkol velger å seigpine folket med avsløring på avsløring, i stedet for å legge alle kort på bordet. Nå må hun bare være ærlig om alle tilfeller av kopiering og ta konsekvensene av det, slik man forventer fra en person i hennes stilling.  Det sier nestleder i MDG, Ingrid Liland, til VG.  Liland mener det har vært en mangel på ryddighet fra første stund, og at tilliten til det politiske systemet svekkes.  – Når folk ser at deres øverste ledere ikke snakker sant og legger frem all informasjon, svekkes tilliten til hele det politiske systemet. Det ser det ikke ut som Kjerkol innser, sier hun videre.  VG har vært i kontakt med Helse- og omsorgsdepartementet for å få en kommentar fra Kjerkol, uten hell.  Politisk rådgiver Per Anders Torvik Langerød i departementet skriver følgende i en epost: – Nord Universitet har sagt de skal undersøke saken. Vi har ingen kommentarer utover det som er gitt til nå om dette. Et viktig ansvar MDG-nestleder Liland mener det handler om to ulike aspekter.  – Ett aksept er den faglige vurderingen om oppgaven kan godkjennes eller ikke, det skal Nord Universitet gjennomføre og vi som politikere ikke blande oss i.  Hun fortsetter:  – Men det andre aspektet handler om politisk tillit, og regjeringens evne til å gi sannferdig informasjon til befolkningen og media. De siste har de ikke klart når forklaringene skifter for hver dag.  Nestlederen forklarer at hun er skuffet over at Kjerkol er villig til å gjøre såpass lite for å skape tillit til det politiske systemet i dagens situasjon.  – Hun har som statsråd er særskilt ansvar til å svare ordentlig på spørsmål fra pressen når de finner nye eksempler på kopiering av tekst fra andre uten kreditering.  Liland sier et statsråd ikke kan la være å svare på spørsmål i en slik situasjon. Hun mener det derimot er blitt en vanlig strategi.  – Når du har valgt å være en av 20 mennesker i Norge som har privilegiet av å være statsråd kan du ikke bare velge å gjemme deg vekk uten å svare på spørsmål.  Jonas Gahr Støres regjering er blitt preget av den ene avsløringen etter den andre. Nå ønsker Liland at Støre tar ansvar.   – Regjeringen har havnet i mange uheldige saker siden de fikk makten, og det er ikke nødvendigvis denne regjeringen som er spesielt skandaløs. Men når de ikke er ryddige ved avsløringer og legger alle kort på bordet, ignorerer legitime spørsmål og endrer forklaring gang på gang da er de selv skyld i synkende tillit. En slik slett håndtering må også Støre ta ansvar for, avslutter nestlederen. 
MDGs nestleder Ingrid Liland kritiserer helseminister Ingvild Kjerkol for å «seigpine» folket rundt masteroppgaveplagiat-anklager. VG avslørte flere avsnitt i Kjerkols masteroppgave som er identiske med tekst fra andre oppgaver, og reaksjonene har vært sterke. Nord universitet skal undersøke om oppgaven er plagiat, og Kjerkol har sagt at hun ikke vil kommentere oppgaven mer. Liland mener prosessen skader tilliten til det politiske systemet og at Kjerkol og regjeringen må ta ansvar.